കേരളത്തില് അഞ്ച് വര്ഷത്തിനിടെ നായുടെ കടിയേറ്റത് 8,09,629 പേര്ക്ക് 42 പേര്ക്ക് ജീവഹാനി കാക്കനാട്: കഴിഞ്ഞ അഞ്ച് വര്ഷത്തിനിടെ സംസ്ഥാനത്ത് നായുടെ കടിയേറ്റത് എട്ട് ലക്ഷത്തോളം പേര്ക്ക്. ഇക്കാലയളവില് പേ വിഷബാധയേറ്റും തെരുവുനായ്ക്കള് കടിച്ചുകീറിയതിനെത്തുടര്ന്നുണ്ടായ ഗുരുതര പരിക്കും മൂലം 42 പേര്ക്കാണ് ജീവഹാനി സംഭവിച്ചത്. വിവരാവകാശ നിയമപ്രകാരം ആരോഗ്യ വകുപ്പില്നിന്ന് ലഭിച്ച മറുപടിയിലാണ് ഞെട്ടിക്കുന്ന വിവരങ്ങള് പുറത്തുവന്നത്.2016 ജനുവരി മുതല് 2021 ജൂലൈ വരെയുള്ള കാലയളവിലെ കണക്കാണ് പുറത്തുവന്നത്. 16,95,664 പേര്ക്കാണ് അഞ്ച് വര്ഷത്തിനിടെ മൃഗങ്ങളുടെ കടിയേറ്റത്. അതില് 8,09,629 പേര്ക്കാണ് നായുടെ കടിയേറ്റത്. തിരുവനന്തപുരം ജില്ലയിലാണ് കൂടുതല് പേര്ക്ക് നായ്ക്കളുടെ ആക്രമണമേറ്റത്. ഇവിടെ മാത്രം 1,46,528 പേര് കടിയേറ്റ് ചികിത്സ തേടി. പാലക്കാട് ജില്ലയാണ് നായുടെ കടിയില് രണ്ടാമത്. 1,12,197 പേര്ക്ക് പാലക്കാട് നായ്ക്കടി ഏറ്റു. മൂന്നാമതുള്ള എറണാകുളത്ത് 76,300 പേര്ക്കും കടിയേറ്റു. വയനാട് ജില്ലയിലായിരുന്നു കഴിഞ്ഞ അഞ്ച് വര്ഷത്തിനിടെ ഏറ്റവും കുറച്ച് പേര്ക്ക് നായുടെ കടിയേറ്റത്. 21,269 പേരെ നായ്ക്കള് കടിച്ച് പരിക്കേല്പിച്ചപ്പോള് മറ്റ് ജില്ലകളിലെല്ലാം കാല് ലക്ഷത്തിലധികം പേര്ക്കാണ് നായ്ക്കളുടെ ആക്രമണത്തില് പരിക്കേറ്റത്. 2019ലായിരുന്നു സംസ്ഥാനത്ത് ഏറ്റവും കൂടുതല് പേരെ നായ്ക്കള് ആക്രമിച്ചത്. 1,61,050 പേരാണ് 2019ല് ചികിത്സ തേടിയത്. ഇക്കാലയളവില് നായ് കടിയേറ്റും പേവിഷബാധ മൂലവും 42 പേര് മരിച്ചതായാണ് കണക്കുകള് പറയുന്നത്. കോഴിക്കോട് ജില്ലയില് ഒമ്ബത് പേരും തിരുവനന്തപുരത്ത് അഞ്ച് പേരും ഇത്തരത്തില് കൊല്ലപ്പെട്ടു. എറണാകുളം, മലപ്പുറം, കൊല്ലം ജില്ലകളില് നാല് പേര് വീതവും തൃശൂര്, വയനാട്, കണ്ണൂര് ജില്ലകളില് മൂന്ന് പേര് വീതവും പത്തനംതിട്ടയിലും ഇടുക്കിയിലും പാലക്കാടും രണ്ട് പേര് വീതവും നായ്ക്കളുടെ ആക്രമണത്തെത്തുടര്ന്ന് കൊല്ലപ്പെട്ടിരുന്നു. ആലപ്പുഴയില് ഒരാള്ക്കും ജീവഹാനി സംഭവിച്ചു. അതേസമയം, കാസര്കോട്, കോട്ടയം ജില്ലകളില് നിരവധി പേരെ നായ്ക്കള് ആക്രമിച്ചെങ്കിലും ആര്ക്കും ജീവന് നഷ്ടപ്പെട്ടില്ല. അഞ്ചു വര്ഷത്തിനിടെ ഇത്രയധികം പേര് കൊല്ലപ്പെട്ടെങ്കിലും ആരോഗ്യ വകുപ്പിെന്റ ഭാഗത്തുനിന്ന് ഇവരുടെ കുടുംബാംഗങ്ങള്ക്ക് സഹായം ലഭിച്ചിട്ടില്ല. കാക്കനാട് സ്വദേശിയായ വിവരാവകാശ പ്രവര്ത്തകന് രാജു വാഴക്കാല വിവരാവകാശ നിയമപ്രകാരം നല്കിയ അപേക്ഷക്ക് ലഭിച്ച മറുപടിയിലാണ് ഈ വിവരങ്ങള് ലഭ്യമായത്.